አስተዳደሩ ባለፉት አምስት አመታት 40 ቢሊዮን ብር በጀት በጥቅም ላይ አውሏል
አዲስ አበባ፤ ሐምሌ 08/2005 (ዋኢማ) – የአዲስ አበባ ከተማ አስተዳደር ባለፉት አምስት ዓመታት 40 ቢሊዮን ብር በጀት በጥቅም ላይ ማዋሉን የከተማው የፋይናንስና ኢኮኖሚ ልማት ቢሮ አስታወቀ። የከተማዋ የኮሙኒኬሽን ጉዳዮች ቢሮ ለኢትዮጵያ ዜና አገልግሎት እንደገለጸው ቢሮው የመልካም አስተዳደር ውጤቶችን ወደላቀ ደረጃ ለማሸጋገር በጥቅም ላይ አውሏል። ጥቅም ላይ ካዋለው አጠቃላይ በጀት በአማካይ 35 በመቶ የሚሆነው ለመደበኛ 65 በመቶ ደግሞ ለካፒታል በጀት ውሏል። ወጪው በዋነኛነት ድህነት ተኮር ለሆኑ የልማት ሥራዎች የዋለ ሲሆን፣ ከዚህም ውስጥ የጋራ መኖሪያ ቤት ግንባታ፣ የመንገድ ልማት፣ የውሃ፣ የጤና፣ የጥቃቅንና አንስተኛ ተቋማት፣ የመሬት ልማትና የከተማ ማደስ ሥራዎች ተጠቃሾች ናቸው። በጀቱን በአግባቡ ጥቅም ላይ በማዋል በከተማው ወሳኝ በሆኑ የልማት አውታሮች ግንባታ በማከናወን የከተማውን ቁልፍ ችግሮች ለመፍታት ጥረት ተደርጓል። የከተማውን የፋይናንስ አስተዳደር በያዝነው ዓመት የአስራርና የሪፖርት አቀራረቡን ቀልጣፋ ለማድረግ 10 ቢሊዮን ብር ወጪ ያደረገ ሲሆን፣ ከዚህ ውስጥ ሰባት ቢሊዮን ብር ለካፒታል ቀሪው ደግሞ ለመደበኛ ወጪ ውሏል። የ2006 በጀት ዓመት በመካካለኛ ዘመን የወጨ ማዕቀፍ አሰራር ላይ የተመሰረተና ከፖሊሲና ስትራቴጂ ጋር እንዲተሳሰር በማድረግ መዘጋጀቱን አስታውቋል። በዚህም በእድገትና ትራንስፎርሜሽን ዕቅዱ የተካተቱ የልማት ግቦችን በሚያሳካ መልኩ የከተማውን የገቢ የበጀትና አጠቃላይ የወጪ በጀት ሰርቶ ማቅረቡን መግለጫው አመልክቷል። እንደ ኢዜአ ዘገባ የአዲስ አበባ ከተማ አስተዳደር በያዝነው በጀት ዓመት ሥራ ላይ የሚውል ከ20ቢሊዮን ብር በላይ በጀት ባለፈው ሳምንት ማጽደቁን የኢትዮጵያ ዜና አገልግሎት ዘግቧል።